钦定古今图书集成/理学汇编/学行典/第264卷 > 冯亮
## 钦定古今图书集成/理学汇编/学行典/第264卷 > 冯亮

按《魏书逸士传》：“冯亮，字灵通，南阳人，萧衍平北将军
蔡道恭之甥也。少博览诸书，又笃好佛理。随道恭至
义阳，会中山王英平义阳而获焉。英数闻其名，以礼
待接。亮性清净，至洛隐居崧高，感英之德，以时展勤。
及英亡，亮奔赴，尽其哀恸。世宗尝召以为羽林监，领
中书舍人，将令侍讲《十地》诸经，固辞不拜。又欲使衣”
帻入见，亮苦求以幅巾就朝，遂不彊，逼还山。数年，与
僧徒礼诵为业，蔬食饮水，有终焉之志。会逆人王敞
事发，连山中沙门，而亮被执赴尚书省，十馀日，诏特
免雪。亮不敢还山，遂寓居景明寺，敕给衣食，及其从
者数人。后思其旧居，复还山室。亮既雅爱山水，又兼
巧思，结架岩林，甚得栖游之适，颇以此闻。世祖给其
工力，令与沙门统僧暹、河南尹甄琛等周视崧高形
胜之处，遂造闲居佛寺。林泉既奇，营制又美，曲尽山
居之妙。亮时出京师。延昌二年冬，因遇笃疾，世宗敕
以马舆送令还山。居崧高道场寺，数日而卒。诏赠帛
二百匹，以供凶事。遗诫兄子综，敛以衣帢，左手持板，
右手执《孝经》一卷，置尸盘石上，去人数里外。积十馀
日，乃焚于山，以灰烬处起佛塔经藏。初，亮以盛冬丧
时，连日骤雪，穷山荒涧，鸟兽饥窘，僵尸山野，无所防
护。时寿春道人惠需，每旦往看其尸，拂去尘霰，禽虫
之迹，交横左右，而初无侵毁，衣服如本，惟风吹帢巾。
又以亮识旧南方法师，信大栗十枚，言期之将来十
地果报开亮手以置把中，经宿乃为虫鸟盗食，皮壳
在地，而亦不伤肌体。焚燎之日，有素雾蓊郁，回绕其
㫄，自地属天，弥朝不绝。山中道俗营助者百馀人，莫
不异焉。